NOVEMBER 9.
Szent Onéziforosz és Porfiriosz vértanúk,
továbbá Szentéletű Matróna anyánk és leszboszi Theoktiszta emléke
hajnali szolgálaton
Tropár 4. hang
Ó, mennyei seregek fővezérei, * kérünk titeket, mi méltatlanok, * hogy imáitok által vegyetek minket körül * mennyei és dicsőséges szárnyaitok árnyékával, * és oltalmazzatok meg bennünket, * kik előttetek alázattal borulunk le és kiáltjuk: * A veszedelmektől óvjatok meg minket ti, *' vezérei a felsőbb erőknek!
Dicsőség… most és…
A templom szentélyében nevelkedett, * hittel, bölcsességgel és szeplőtelen tisztasággal felékesített Szűznek * Gábor főangyal a mennyből hozott csókot * és ilyen köszöntést: * Üdvözlégy legáldottabb, * üdvözlégy legdicsőbb Szűz, *’ Úr van teveled!
Az első zsoltárcsoport után leülők 
7. hang
Lelkem, a bűnbánat kórháza nyitva áll. * Menj és borulj le a lelkek és testek orvosa előtt, * és felsóhajtva kiáltsd: * Szabadíts meg vétkeimtől, Emberszerető! * Számíts a megtért bűnös asszony, * a jobb lator és a vámos sorába, * s add meg, Istenem, * bűneim bocsánatát *’ és üdvözíts engem!
A vámos megtérését nem követtem, * és a bűnös asszony könnyeire szert nem tettem, * és vonakodom a kemény figyelmeztetéstől: * de te, emberszerető Krisztus Isten, *’ kegyességeddel üdvözíts engem!
Dicsőség... most és... Istenszülő-ének
Szeplőtelen Istenszülő Szűz, * a mennyei erőkkel együtt imádd a te Fiadat, * hogy még életünk vége előtt * bűnbocsánatot ajándékozzon nekünk, *’ kik téged híven dicsőítünk.
A második zsoltárcsoport után bűnbánati leülők 
7. hang
Emberszerető Uram, * aki Péter tagadását könnyei révén eltörölted, * és a vámos bűneit * sóhajtása folytán elengedted, *’ könyörülj rajtam!
Készülj föl lelkem, életedben, * hogy az örökélet meg ne rémítsen. * Mert ott a kiáltás már semmit sem ér, * sem a gazdagság, sem az erő, * sem barátság, sem hatalom, * csak a jócselekedetek bemutatása *’ és az Isten emberszeretete.
Dicsőség... most és... Istenszülő-ének
A dicső keruboknál is tiszteltebb vagy, Legszentebb Szűz, * mert ők az isteni világosságot sem képesek elviselni, * és szent szolgálatuk közben szárnyukkal födik be arcukat. * De te saját szemeddel láttad, és testedben hordoztad * a megtestesült Igét. *’ Szüntelenül könyörögj hozzá a mi lelkünkért!
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
Te, ki mindenkor együtt vagy az égi seregekkel és isteni közreműködéssel átistenültél, mentsd meg közbenjárásoddal a te tisztelőidet!
Az Isten utáni vágyakozás egészen áthevített, és a lelket emésztő gyönyörök tüzét az önmegtagadás könnyeivel eloltottad.
Az Uralkodó tiszteletreméltó eszközévé lettél, mert az önmegtagadás gyakorlásával megtisztítottad szívedet a testi szenvedélyektől.
Istenszülő-ének
Szeplőtelen, ki megszülted a világnak az isteni üdvösséget és megújítást, mentsd meg könyörgéseddel mindazokat, akik hittel hozzád folyamodnak!
III. óda. 8. hang. Te vagy a hozzád folyamodók…
Az Istenbe vetett hit vesszejével kettéválasztottad a szenvedélyek tengerét, s az istenes lelkeknek utat készítettél az egyenes átkeléshez. 
Valóban a magányban élő nők ékessége voltál, hiszen a tiszta és szeplőtelen szerzetesek életét követted, egészen tiszteletreméltó!
Az enyészetre vezető szenvedélyek öldöklését magadra öltötted, dicsőséges anya, és jámbor viselkedéseddel a gonosz lelket pőrére vetkőztetted.
Istenszülő-ének
Méhedben a Teremtő testtel egyesült, és megmaradt annak, ami volt, hogy az embereknek jólétet ajándékozzon, Legtisztább.
Katavászia 8. hang
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Kathizma  
1. hang. A te sírodat őrző katonák…
Isten iránti vágyakozás tüzén lángra lobbanva * az érzékelhető tűz érintésétől meg nem égtetek, * de az eltévelyedést elégettétek, * kegyetlen kínzások után dicséretes véget értetek, *’ és a dicsőséget elnyertétek, boldog vértanúk!
Dicsőség… 8. hang. Minta: A Bölcsességet és Igét…
Férfias lelkülettel elkerülted az ellenség cselvetéseit, * és valóban bejutottál az életre a Lélekben örvendezve, * mert elhajlás nélkül teljesítetted pályafutásodat, * s Krisztustól elnyerted a Szentlélek kegyelmét, istenszerető Matróna, * azért a gyógyulások áradatát onthatod mindazokra, * akik buzgón megünneplik a te emlékedet, * szerzetesnők büszkesége, dicséretre méltó! * Esedezzél Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Most és… Istenszülő-ének ugyanarra
A Neked kijáró hálaadás dicsőítő énekét hadd mutassam be neked! * Nagyasszonyunk, összes ajándékaidért, * mint két fillérjét az özvegyasszony, * mert te mint oltalmunk és egyben segítőnk is jelentél meg, * ki a viszontagságokból mindenkor kivezetsz bennünket. * Azért mint aki a szorongatottakat a tüzes kemencéből kimentetted, * szívből kiáltok hozzád: * Segíts engem, Istenszülő, Krisztus Istent imádva, * adja meg nekem bűneim bocsánatát, *’ mert mint szolgád, benned bizakodom.
IV. óda. 8. hang
Meghallám, Uram, * gondviselésed titkát, * és megértém műveidet * és dicsőítém Istenségedet!
Könnyeid cseppjeivel megöntözted szívedet, és Isten kegyelmével beleültetted az erények százszoros kalászt hozó magvait, ó boldog!
Elméd lépteit minden erőddel Krisztus felé irányítottad, s a gonosz lelkek támadásai ellenére is tántoríthatatlan maradtál, magasztalásra méltó!
Erős elhatározással elhagytad házastársadat és az élet zaját, mert Krisztus igája után vágyódtál és az ő követőjévé lettél.
Istenszülő-ének
Isten az eget el nem hagyva a te méhedben kiüresítette önmagát, s a megmérhetetlen mérhetővé lett, hogy megszabadítson engem is mérhetetlen bűnömtől, szeplőtelen!
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
A szerzetesi köntöst viselve az ellenséges gonosz lélek gyalázatosságát leleplezted, Matróna.
Cserébe adtad a mulandókat a maradandókért, házastársadat a halhatatlan Jegyesért, aki megvilágosítja a mi lelkünket.
Egész éjszakán át az Uralkodóhoz imádkoztál, s a testi gyönyöröket elaltattad, Matróna.
Istenszülő-ének
Szeplőtelen, ki az élők és a holtak Uralkodóját szülted, tedd holttá testi szenvedélyeimet!
VI. óda. 8. hang. Imádságomat kiöntöm…
Mint jóhangú madár, szépen énekeltél az önmegtagadás ligetében, s a szellemi értelemben vett madárkákat, a szent asszonyokat magadhoz édesgetted, mert a gonosz madarász hálójából a Szentlélek segítségével kimenekültél, Matróna!
A testi bölcselkedést féken tartottad, a szenvedélyeket leigáztad, szentéletű anya. Krisztus számára feltűnő lelki szépséget készítettél, szépségessé, gyönyörűvé lettél, Istenben bölcs Matróna.
A földön angyalok társaságára vágyódtál, és szüntelenül magasztaltad azt, aki értünk jóságának túláradásával a Szent Szűztől megtestesült, az asszonyi természetet pedig a fondorlatos gonosz lélekkel szemben erőssé tetted.
Istenszülő-ének
Rabszolgai állapotba került a bűn miatt az emberi természet, de te kiszabadítottad azt a gonosz lélek rabságából, szeplőtelen Istenszülő, mert megszülted a mindenség Uralkodóját, aki mindnyájunknak megnyitja az élet kapuját.
Katavászia
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem * és életem közel van a sírhoz, * és felsóhajtok, mint Jónás: * a romlásból, Isten, vezess ki engem!
Konták 
2. hang. Minta: A magasságbelieket…
A dicsőséges vértanúpár * erőteljesen küzdve az ellenség gőgjét földig megalázta * és a teremtetlen Háromság kegyelmével ékeskedett, *’ s most az angyalokkal esedezik szüntelenül érettünk.
2. hang
Testedet böjtöléssel sanyargattad, * férfiak körében laktál, Matróna, * állandóan imádsággal foglalkoztál, * Uradat Istenhez illő módon szolgáltad * érte mindent elhagytál *’ és az életet szent módon töltötted el.
Ikosz 
Nyisd meg ajkaimat, emberszerető Krisztusom, * hogy szépen elbeszélhessem és magasztalhassam a szentéletű anya küzdelmeit, * amint mindent elhagyott, és egyedül csak utánad, jegyese után vágyódott, * minden földi dolgot mulandónak tekintett, * az életadó kereszt képét saját életébe belevéste, * a gonosz lelkek támadásait visszaverte, * s végül megsemmisítette őket, * mert az életet szent módon töltötte el.
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
Mint legszebb gerle, Istennek ajánlottad önmegtartóztatásodat, s a szenvedélyek meddővé tételével termékenységedet is, Matróna! Valóban sok gyermeked volt: azok, akik általad üdvösségre jutottak.
Istenbe vetett bizalommal elhagytad ezt az ékes világot és a világban levő dolgokat, s így a túlvilági örökséget örökölted, szerzetesnők valóságos ékessége, tisztaságos Matróna!
Istenszülő-ének
Föloldoztad Éva átkát, kifejezhetetlen módon méhedben fogantad és megszülted a mindenség Istenét, s felfoghatatlan módon üdvösséget szültél az embereknek, teljesen szeplőtelen Szűz.
VIII. óda. 8. hang. Legyőzték a te kegyelmeddel…
Lelkedet vallásos életmódoddal felékesítetted, s a szüzeket Krisztushoz vezetted, tisztaságos Matróna, hogy zengjék: Áldjátok az Urat, az Úrnak minden művei, és magasztaljátok őt mindörökké!
Verejtéked zápora a szenvedélyek szennyes vizét Isten kegyelméből elapasztja, s az élet hívő vándorainak lelkét mindenkor megáztatja, azért tisztelünk téged mindörökké!
Híven fölfegyverezted magadat az önmegtartóztatás fegyverével, s még férfiak között tartózkodva sem sebzett meg a gyönyörök nyila; azt pedig, aki egykor Évát megsebezte, megsebezted a bölcsesség lándzsájával, boldog Matróna!
Istenszülő-ének
Íme, a Szűz, amint a Szentlélek sugallatára Izajás mondja, méhében foganta azt, aki kihúz bennünket az alvilág mélyéből, és mi áhítattal hangoztatjuk: Áldjátok az Urat, az Úrnak minden művei, és magasztaljátok őt mindörökké!
Katavászia
Legyőzték kegyelmeddel a zsarnokot * és a tűz lángját az ifjak, * kik a te parancsaidat szemük előtt tartották, és zengték: * Áldjátok az Úr minden művei az Urat, és magasztaljátok őt mindörökké!
IX. óda. 8. hang. Minden fül megrettent…
Te szent galamb, dicsőséges Matróna! Erényeid megaranyozott szárnyával fölemelkedtél, s most ott tartózkodsz, ahol a szentéletűek kara, az igazak serege, az örökké tartó örvendezés és a kimondhatatlan boldogság van.
Megszeretted az irgalmas jóindulata folytán asszonyból fölkelő, alkonyt nem ismerő Napot, s az önmegtagadás tikkasztó, nehezen járható útját jártad, a gonosz lelkeket megégetted, s a testi szenvedélyeket megszelídítetted, ó szent!
Napnál fényesebben ragyogott föl nekünk ma a te szent emlékünneped, és megvilágosította szívünket-lelkünket. Te is emlékezzél meg e napon rólunk, akik megemlékezünk rólad, nagyon szent Matróna, hiszen szólásjogod van Krisztus előtt!
Istenszülő-ének
Leányzó, ki karodban tartottad azt, aki akaratával fenntartja a mindenséget, szabadíts meg engem közbenjárásoddal az ellenség kezéből, világosítsd meg elmémet világosságoddal, és távolítsd el tőlem a szemérmetlenül rám támadó szenvedélyeket!
Katavászia
Minden fül megrettent * az Isten kimondhatatlan megalázkodásának hírére, * hogy a Magasságbeli önként lejött megtestesülésre, * és szűzi méhből emberré lett. * Azért téged híven szeplőtelen * Istenszülőnek magasztalunk.
Fényének
Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
A vértanúké
Tiszteljük a vértanúkat, akik a bajvívásban kitűntek, s vértanúságuk fényével a világot megvilágosították: a nagy Onéziforoszt és szent Porfirioszt! Ők esedeznek érettünk, kik híven megtartjuk az ő emlékünnepüket.
A szentéletű anyáé
Elmédet a földi gyönyöröktől teljesen függetlenítve fáradhatatlanul követted Isten parancsainak útjait, isteni bölcsességű Matróna, s ezért kérünk, hogy értünk is imádkozz.
Az Istenszülőé
Szent szavakkal hirdették a tiszteletre méltó próféták, tisztaságos Szűz, hogy te Isten Anyjává válsz. Mi pedig téged Istenszülőnek ismerve el hittel és szeretettel magasztalunk.
Előverses sztihirák
7. hang
Ne vágass ki engem, bűnöst, * mint a terméketlen fügefát, Üdvözítőm, * hanem ajándékozz nekem számos évet bűnbánatra, * hogy lelkemet a töredelem könnyeivel öntözhessem, *’ hogy irgalmat teremjek néked!
Mint az igazság napja, * mindazok szívét világosítsd meg, * kik így kiáltanak hozzád: *’ Urunk, dicsőség néked!
Szent bajnokaid emlékét ünnepelve * téged éneklünk, Krisztus, kiáltván: *’ Urunk, dicsőség néked!
Dicsőség... most és... Istenszülő-ének
Istenszülő, az Üdvözlégyet küldjük föl hozzád, * mert az angyaloknál is feljebbvalóként jelentél meg, *’ mivel Istent hordoztad.
Tropár 4. hang
Ó, mennyei seregek fővezérei, * kérünk titeket, mi méltatlanok, * hogy imáitok által vegyetek minket körül * mennyei és dicsőséges szárnyaitok árnyékával, * és oltalmazzatok meg bennünket, * kik előttetek alázattal borulunk le és kiáltjuk: * A veszedelmektől óvjatok meg minket ti, *' vezérei a felsőbb erőknek!
Dicsőség… most és…
Minthogy az összes teremtményeknél fönségesebb vagy, * nem vagyunk képesek méltóképpen zengeni téged, Istenszülő; * érdemtelenül kérünk: * Irgalmazz nekünk!

